Niccolò Antonio Zingarelli

**Niccolò Antonio Zingarelli** (* 4. apríl 1752, Neapol, Taliansko – † 5. máj 1837, Torre del Greco) bol taliansky hudobný, prevažne operný, skladateľ.

## Život
Zingarelli študoval v Neapole na konzervatóriu *Santa Maria di Lo*reto. Jeho učiteľom bol okrem iného Fedele Fenaroli. Svoju prvú operu *„I quattro pazzi“* skomponoval už ako šestnásťročný, uvedená bola v roku 1768 ako školské predstavenie. Prvou verejne uvedenou bola opera „*Montezuma*“, ktorú uviedlo v roku 1781 divadlo San Carlo v Neapole.
 
Po štúdiách odišiel do Paríža, kde uviedol operu „*Antigona*“ (1790). V revolučnej dobe utiekol späť do Talianska a stal sa kapelníkom milánskeho dómu. Tu zotrval až do roku 1794. V tomto roku obdržal miesto kapelníka *(maestro di cappella)* v chráme Santa Casa v Lorete. V roku 1804 vystriedal Pietra Guglielmiho vo funkcii zbormajstra Sixtínskej kaplnke vo Vatikáne.

V tejto funkcii, ako nadšený vlastenec, odmietol dirigovať Te Deum na počesť narodenia Napoleonovho syna Napoleona II.. Za tento čin ho zatkli a deportovali do Paríža. Napoleon sám však bol milovníkom Zingarelliho hudby, okamžite mu udelil milosť a udelil mu štátny dôchodok.

V roku 1813 sa stal riaditeľom konzervatória v Neapole a o tri roky neskôr sa stal zbormajstrom neapolskej katedrály po  Giovannim Paisiellim. V týchto funkciách už zostal až do smrti v roku 1837. Medzi jeho žiakov z tohto obdobia patrili slávne mená ako Vincenzo Bellini, Michael Costa, alebo Saverio Mercadante.

## Dielo
Skomponoval cez 40 opier. Zingarelliho najslávnejšími operami sa stali „*Giulietta e Romeo*“ (1796) a predposledné dielo „*Berenice*“ (1811).

Jednak s ohľadom na zamestnania, ktoré zastával, ale tiež preto, že bol hlboko veriaci človek, je veľmi rozsiahle aj Zingarelliho chrámové dielo (omše, oratória, kantáty, moteta). Len pre chrám v Lorete skomponoval 541 diel a z toho 28 omší. Ešte mesiac pred smrťou vo veku 85 rokov, skomponoval rozsiahle oratórium *„Útek do Egypta“* a requiem pre samého seba.

## Opery

* *I quattro pazzi* (1768 Neapol) 
* *Montezuma* (1781 Neapol) 
* *Alsinda* (1785 Miláno) 
* *Ricimero* (1785 Benátky) 
* *Armida* (1786 Rím) 
* *Antigono* (1786 Mantova) 
* *Ifigenia in Aulide* (1787 Miláno) 
* *Artaserse* (1789 Terst) 
* *Antigone* (1790 Paríž) 
* *Pharamond* (1790 ?) 
* *La morte de Cesare* (1790 Miláno) 
* *Pirro, rè d'Epiro* (1791 Miláno) 
* *Annibale in Torino* (1792 Turín) 
* *Atalanta* (1792 Turín) 
* *L'oracolo sannita* (1792 Turín) 
* *Il mercato di Monfregoso* (1792 Miláno) 
* *La Rossana* (1793 Janov) 
* *La secchia rapita* (1793 Miláno) 
* *Artaserse* (1793 Miláno) 
* *Apelle* (1793 Benátky)
* *Gerusalemme distrutta* (1794 Florencia) 
 
* *Alzira* (1794 Florencia) 
* *Quinto Fabio* (1794 Livorno) 
* *Il conte di Soldagna* (1794 Benátky) 
* *Apelle e Campaspe* (1795 Bologna)
* *Gli Orazi e Curiazi* (1795 Neapol) 
* *Giulietta e Romeo* (1796 Miláno) 
* *Andromeda* (1796 Benátky) 
* *La morte di Mitridate* (1797 Benátky) 
* *Ines de Castro* (1798 Miláno) 
* *Carolina e Mexico* (1798 Benátky) 
* *Meleagro* (1798 Miláno) 
* *I veri amici repubblicani* (1798 Turín)
* *Il ratto delle Sabine* (1799 Benátky) 
* *Clitennestra* (1800 Miláno) 
* *Edipo a Colono* (1802 Benátky) 
* *La notte dell'amicizia* (1802 Benátky) 
* *Il bevitore fortunato* (1803 Miláno) 
* *Il ritorno di Serse* (1808 Modena) 
* *Baldovino* (1811 Rím) 
* *Berenice, regina d'Armenia* (1811 Rím) 
* *Malvina* (1829 Neapol)


## Iné projekty

## Externé odkazy
* Heslo o Zingarellim v Catholic Encyclopedia
* Zingarelliho skladby vo formátoch mp3 a midi
* Portrét skladateľa 

Kategória:Talianski hudobní skladatelia
Kategória:Osobnosti z Neapola
Kategória:Členovia Académie des beaux-arts